I dag parkerer Donald Trump trolig Nikki Haley. Da får hun to spørsmål.
WASHINGTON D.C. (Aftenposten): Tirsdag blir Nikki Haley trolig parkert av Donald Trump. Da er det to ting alle lurer på. Søndag sikret Nikki Haley sin første seier i kampen om å bli sitt partis presidentkandidat:  Hun vant primærvalget i Washington D.C. Lite tyder likevel på at dette er en triumf som snur valgkampen til hennes fordel. D.C. er en svært liten valgkrets i Det republikanske partiet: 1274 personer stemte på henne, og 676 stemte på Trump. Tirsdag går derimot velgere til urnene i hele 15 av USAs stater, noen av dem er de største i landet, som Texas og California. Denne dagen, som normalt er svært avgjørende i kampen om nominasjonen til Det hvite hus, kalles supertirsdag.  I år er det likevel veldig lite supert ved den: Det er nemlig allerede klart for de fleste hvem som vinner i begge partier.  Likevel er det noen spenningsmomenter. Her er fire:  1. Vil Nikki Haley gi seg? Mange er spente på om Haley gir opp. Hittil har hun sagt at hun ville bli i kampen til supertirsdag.  Søndag ble hun intervjuet i TV-programmet «Meet the Press». Haley ble spurt om hun kunne fortsette selv om hun vant null stater. Hun var unnvikende. – Så lenge vi er konkurransedyktige, så lenge vi viser at det er en plass for oss, fortsetter jeg å kjempe, sa hun. Dermed spørs det hva hun definerer som konkurransedyktig.  2. Hvis hun gir opp, vil hun støtte Trump? Hvis hun gir seg, blir det neste spørsmålet: Vil hun stille seg bak Trump og råde sine velgere til å stemme på ham? Før debattene på TV i fjor undertegnet hun en garanti om at hun vil støtte den som partiet til slutt velger. Nå er hun ikke så klar. På «Meet the Press» påpekte hun at man måtte skrive under for å få delta i debattene. Trump deltok ikke og skrev heller ikke under. Haley påpekte søndag at partiet nå ikke er det samme partiet som den gang. Trump ser nemlig ut til å lykkes med å innsette sine folk der, blant andre sin svigerdatter, Lara Trump. – Føler du deg ikke bundet av løftet, spurte NBCs Kristen Welker. – Nei, jeg mener jeg kan bestemme meg for det jeg vil bestemme meg for, svarte Haley. 3. Hva betyr dette for høstens valg? Det er slett ikke gitt at det betyr så mye for velgere om en kandidat stiller seg bak en annen eller ikke.  I tilfellet med Trump kan det likevel vise seg å ha noe betydning.  Valgdagsmålinger nyhetsbyrået AP har gjort i stater som har hatt primærvalg, tyder på at det ikke bare er entusiasmen for Trump som er sterk i partiet. Motstanden er også sterk.  Etter supertirsdag vil et langt større tallmateriale kunne si noe om dette er en holdbar trend for hele landet. 4. California og Texas Det pågår en rekke andre nominasjoner i statene. Blant annet skal det avgjøres hvem som får stille i flere valg til USAs kongress.  I California er det for eksempel en heftig strid om hvem som skal etterfølge Dianne Feinstein i USAs senat. Hun gikk bort i fjor. Adam Schiff og Katie Porter, begge er medlemmer av Representantenes hus, er rivaler her.  Schiff leder, og hans folk har brukt over 100 millioner kroner på å støtte kandidaturet til republikanske Steve Garvey. Får Schiff stille mot Garvey til høsten, vinner han nesten helt sikkert. Må han stille mot Porter, en demokrat, blir kampen mye jevnere. I Texas pågår også en heftig partistrid. Statens justisminister, Ken Paxton (R), ble i fjor stilt for riksrett, anklaget for korrupsjon. Bak sto hans egne partifeller. Han ble frikjent, også da av partifeller. Nå er Paxton på et slags politisk hevntokt. Han driver kampanje for å bli kvitt delstatspolitikere som gikk inn for å tiltale ham. – Partiet er i en borgerkrig, sier Bill Miller, en republikansk strateg i staten, til AP. Paxton forsøker også å bli kvitt dommere som han mener hindrer ham i å forfølge valgfusk. 
Supertirsdag vil trolig vinnes av Donald Trump og Joe Biden, men Nikki Haleys videre rolle skaper spenning.  Haley vant primærvalget i Washington D.C., men hennes fremtreden i flere stater er usikker.  Spørsmål om Haley vil støtte Trump hvis hun trekker seg, og konsekvensene for høstens valg, er sentrale.